Najveći grijehovi postmodernog čovjeka ovdje i sada, jer mi već živimo u dobu isključivosti, neimaštine ljudskosti i nedostatka suvislosti, su zloupotreba upravo onoga što nas čini ljudima – VJEROVANJA, što je odsjaj dubine predanosti čovjeka čovjeku, ali i nadnaravnom bez obzira zvali mi to energijom, svemoćnom silom ili Bogom – zatim - NEISKORIŠTAVANJEM najljepših resursa prostora unutar kojeg lažno, zatvoreni u čahure besmisla isključivosti komuniciramo ne znajući da samo interakcijom, upoznavanjem sa drugim i drugačijim, činimo vlastitog sebe umješnijim, boljim, i, da malo, i bogohulim, ako treba, nadnaravnim upoznavajući ljepote prostora i vremena u kojem živimo – i konačno –UNIŠTAVAJUĆI, već svjesno, to možemo reći, upravo zagađivanjem, ne samo duha, koji jeste otuđen *per se,* već i bitka okruženja kojim hodimo upravo stvarajući oruđa i oružja koja nas sve manje i manje čine humanoidima a sve više ispraznim konzumentima prljavog zraka i genetski modifikovane hrane.

No, Viva Film Festival, kroz pokušaj objedinjavanja samo naizgled nemogućeg upravo, kroz realitet dokumentarnog filma, koji jeste upravo stvarni život *sui generis,* samo predočen kroz filmske sekvence koje su upravo zbog realiteta drugačije od fikcije unutar drugih filmskih oblika pojavnosti...da, Viva Film Festival želi kreirati ideju samo naizgled nemogućeg, uobličiti ideju objedinjujućeg, itekako mogućeg na prostorima, ne samo Bosne i Hercegovine, već regije, Evrope i Svijeta šaljući jasnu poruku.

Kakvu poruku? Jednostavnu, ljudsku poruku kroz projekcije RELIGIOZNOG, TURISTIČKOG I EKOLOŠKOG filma, da je budućnost humanoida upravo unutar sublimacije ovog trijumvirata koji možete pratiti kroz 99 filmova sa svih meridijana i kontineata u tri kategorije pred nama u danima koji dolaze.

Ideja Viva Filma Festivala je objedinjavanje različitosti, i naš cilj je da kroz interakciju napretka ka razumijevanju prednosti razlika koje objedinjuju i ne više zloupotrebe već itekakve upotrebe VJEROVANJA, ISKORIŠTAVANJA i KREACIJE, učinimo pretpostavke da budemo bolji ljudi iznad svega, zbog budućnosti naše djece, zajednice, i planete kojom hodimo.

Za Johna Griersona je dokumentarni film još 1926.g. bio „kreativni tretman stvarnosti“. Za nas, na Viva Film Festivalu 2015.g. dokumentarni film je kontinuirana implementacija navedene hipoteze sa umetnutom samo jednom riječi da je dokumentarni film „kreativni tretman objedinjujuće stvarnosti“.

Hvala vam.